በጋምቤላ ክልል የኤች አይ ቪ ኤድስ ሥርጭት እየቀነሰ  መምጣቱ ተገለጸ
በጋምቤላ ክልል በተከናወኑ የግንዛቤ ማስጨበጫ ስራዎች የኤች አይ ቪ /ኤድስ  ቫይረስ ስርጭት እየቀነሰ መምጣቱን የክልል ኤች አይ ቪ /ኤድስ መከላከያና መቆጣጠሪያ ጽህፈት ቤት  ገለጸ።በተጠናቀቀው የበጀት ዓመት በክልሉ ከ94 ሺህ በላይ ህዝብ የምክርና የደም ምርመራ አገልግሎት ተጠቃሚ ሆነዋል።ህዝቡ ተጠቃሚ የሆነው በጋምቤላ በየደረጃው በተካሄደው  የተጠናከረ ግንዛቤ ማስጨበጫ ስራዎች መሆኑን በጽህፈት ቤቱ የዘርፈ ብዙ ኤች አይ ቪ ኤድስ ምላሽ ዋና የሥራ ሂደት አቶ ኡሞድ ኡኩዋይ ገልጸዋል፡፡በተለይ ባለፉት ሁለት ዓመታት በተከናወኑ ሰፊ የግንዛቤ ማስጨበጫ ስራዎች የቫይረሱ ስርጭት መጠን የመቀነስ አዝማሚያ እያሳየ መምጣቱን ተናግረዋል።አቶ ኡሞድ እንዳሉት በአሁኑ ወቅት በክልሉ ያለው የቫይረሱ የሥርጭት መጠን ከሁለት ዓመት በፊት ከነበረበት ከ6 ነጥብ 5 ወደ 4 በመቶ ዝቅ ብሏል፡፡"ለዚህም ስኬታማነት ከአጠቃላይ የክልሉ ህብረተሰቡ ውስጥ 90 መቶው የደም ምርመራ በማድረግ እራሱን እንዲያውቁ በመደረጉ ነው "ብለዋል፡፡ጽህፈት ቤቱ የቫይረሱን ስርጭት  ለመቀነስ በክልሉ ሁሉም ወረዳዎችና  በስደተኛ  መጠለያ ጣቢያዎች ስለ በሽታው መከላከያና መተላለፊያ መንገዶች የግንዛቤ ማስጨበጫ ሥራዎች አከናውኗል።በተጨማሪም ለበሽታው ተጋላጭ ለሆኑ የህብረተሰብ ክፍሎች የተጠናከረ የቡድን ውይይት፣የአቻ ለአቻና የህይወት ክህሎት ትምህርት መሥጠቱ  ለቫይረሱ ስርጭት መቀነስ ሌላው አስተዋጽኦ ያደረገው ተግባር ነው።የነበሩትን ክፍተቶች በማረምና የማህብረሰቡን ንቅናቄ ቀጣይ በማድረግ በተያዘው በጀት ዓመት በክልሉ በሽታውን ለመከላከል በትኩረት  እንደሚሰሩም አቶ ኡሞድ ተናግረዋል። በጋምቤላ ከተማ ጤና ጣቢያ የኤች አይ ቪ ኤድስ የደም ምርመራና የምክር አገልግሎት ክፍል  ባለሙያ አቶ ተመስገን እንኮሬ በበኩላቸው  በጤና ጣቢያው የኤች አይ ቪ ኤድስ የምክርና  የደም ምርመራ የሚያደርጉ ሰዎች ቁጥር መጨመሩን ገልጸዋል።ከአሁን በፊት በጤና ጣቢያው የኤች አይ ቪ ኤድስ የምክርና የደም ምርመራ የሚያደርጉት የህብረተሰብ ክፍሎች ቁጥር ዝቅተኛ የነበረው  አሁን ላይ  እያደገ መምጣቱን የገለጹት ደግሞ በጤና ጣቢያው የህክምና ባለሙያ ሲስተር ርብቃ አስማማው ናቸው ።(ኢዜአ)